Pensioenaris ly honger weens foutiewe aftrekkingFoto bloot ter illustrasie. (Foto: Unsplash) Vandat daar die afgelope vier maande verkeerdelik meer as R4 600 se belasting van Ella van der Berg (66) se staatspensioen afgetrek word, het sy dikwels nie eers kos om te eet nie. Sy het net genoeg geld oor om haar huur en enkele ander rekeninge te betaal. Die pensioenfonds vir staatsamptenare (GEPF) het boonop aan Van der Berg bevestig dat die aftrekking nie op haar van toepassing is nie, aangesien sy nie ŉ tweede inkomste verdien nie. Die fonds was nou sy hande in onskuld en verwys haar na die Suid-Afrikaanse Inkomstediens (SAID), wat glad nie eens op haar boodskappe reageer nie. “Soms is daar regtig net nie geld vir iets om te eet nie, dan drink ek maar water. My dogter help waar sy kan, maar ek sê ook nie altyd vir hulle wat die situasie is nie omdat ek nie ŉ las wil wees nie,” het Van der Berg vandeesweek aan Maroela Media gesê. Sy het byna 30 jaar vir die departement van landelike ontwikkeling gewerk voordat sy op 65 afgetree en vir byna twee jaar elke maand ŉ pensioen van R11 500 ontvang het. Hiermee kon sy haarself onderhou, en hoewel sy nie uitspattig kon leef nie, hoef sy in niemand sê oë vir geld te gekyk het nie. Dit het egter in September verlede jaar verander toe ŉ nuwe ooreenkoms tussen die SAID en administrateur van die GEPF in werking getree het, wat behels dat pensioenarisse wat ŉ tweede inkomste verdien, bykomend belas word. Die SAID het skielik ŉ bykomende R4 668 van Van den Berg se maandelikse pensioen afgetrek, al verdien sy nie ŉ tweede inkomste nie. “Dis verskriklik onregverdig,” sê sy. “Skielik is daar hierdie groot hap uit my inkomste. Ek kan basies net my huur – wat R5 400 is – betaal, en verder leef ek maar van die hand tot die mond.” Talle ander pensioenarisse het ook nou al rooi gesien oor aftrekkings wat verkeerdelik gedoen is en in sommige gevalle ŉ groot hap uit hul maandelikse inkomste vat. Hulle is ook woedend oor swak kommunikasie van die GEPF. Hoewel baie foute al reggestel is, sukkel sommiges soos Van der Berg maande later steeds om enige reaksie van die GEPF of die SAID te kry. Van den Berg sê die GEPF het in Desember aan haar erken dat die aftrekking ŉ fout is en haar verseker dat hulle die SAID in kennis sou stel en die probleem oplos. Daar het egter dadels van gekom. “Ek weet nie eintlik wat om nou te doen nie.” Van der Berg het al verskeie e-posse na die SAID gestuur, maar kry elke keer net ŉ outomatiese boodskap met ŉ nuwe verwysingsnommer. Die SAID het ook nog nie op Maroela Media se navrae in dié verband gereageer nie. Smanga Selemeni, woordvoerder van die GEPF, het by navraag gesê dat die saak nou niks meer met die GEPF te doen het nie en dat geraakte persone na hul naaste SAID-kantoor moet gaan. “Die GPF het reeds briewe aan al 44 000 mense wat ŉ GEPF-pensioen ontvang gestuur sodat hulle kan kies hoe hulle belas wil word. Ons het ook met die SAID geskakel om geld terug te betaal aan dié wat ŉ vaste koers gekies het, en dit is in November en Desember gedoen. Verder is dit ŉ saak wat met die SAID opgeneem moet word.”